b'\n_START_ARTICLE_\nA-Rosa Donna\n_START_SECTION_\nTehnilised andmed\n_START_PARAGRAPH_\nLaev on 124,5\xc2\xa0m pikk ja 14,4\xc2\xa0m lai. Tema s\xc3\xbcvis on 1,47\xe2\x80\x931,87\xc2\xa0m ja laev ulatub veepinnast 6,96\xc2\xa0m k\xc3\xb5rgemale. Laeva veev\xc3\xa4ljasurve on 1850 tonni. Laev suudab arendada kiirust 13 s\xc3\xb5lme._NEWLINE_Laeval on 4 tekki, 100 kajutit ja 242 reisijakohta. Laevaperes on 50 liiget._NEWLINE_Laeva peamasina moodustavad 2 MTU diiselmasinat, kumbki v\xc3\xb5imsusega 0,8 MW, kokku 1,6 MW. S\xc3\xb5useadme moodustavad 2 Schotteli p\xc3\xb5tkurit, mida k\xc3\xa4itab diiselmootor v\xc3\xb5imsusega 220\xc2\xa0kW. Elektris\xc3\xbcsteemi toidet juhitakse 3 MAN-i diiselgeneraatori abil, millest iga\xc3\xbche v\xc3\xb5imsus on 380\xc2\xa0kW. Lisaks on laeval Deutzi varugeneraator v\xc3\xb5imsusega 37\xc2\xa0kW.\n_START_SECTION_\nLaeva sisustus\n_START_PARAGRAPH_\nLaeval on 100 neljat\xc3\xa4rnikajutit. K\xc3\xb5ik need on kahekohalised ja nende pindala on 14,5\xe2\x80\x9316,5 m\xc2\xb2. K\xc3\xb5igis kajutites on konditsioneer, du\xc5\xa1\xc5\xa1, kahekohaline voodi, seif ja lameekraanteler. Keskmisel tekil on 48 kajutil r\xc3\xb5du. Alumisel tekil on 42 tagumises kajutis lisadiivan. Kaks alumist tekki on ette n\xc3\xa4htud \xc3\xbcksnes puhkekohaks reisijatele ja laevaperele._NEWLINE_\xc3\x9clemisel tekil on v\xc3\xb6\xc3\xb6ri eesosas klaasist seintega puhkesaal, kus on baar ja lava. Sellest tagapool asub tervise- ja heaolukeskus, kus on massaa\xc5\xbeiruum, j\xc3\xb5usaal ja kaks sauna. Laeva keskosas on sissep\xc3\xa4\xc3\xa4su l\xc3\xa4hedal kauplus. Laeva restorani taga on lahtine ahtritekk. Lahtisel tekil on bassein, p\xc3\xa4evitamisala, puttamise griin golfim\xc3\xa4ngijate jaoks ja grillimiskoht. Osa lahtisest tekist on kaetav varikatusega.'